Ifølge dahomeernes tro kom man til ånde- og skyggeverdenen når man døde. Tilværelsen i kutome speilet livet på jorda, og kongehuset regjerte i begge verdener. Når en konge døde, og ble en vodun (voodoo-gud), måtte han derfor ha med seg nok folk til å utføre de samme tjenestene for ham i kutome, som de hadde gjort mens han levde. Det var forventet at de mest betrodde kvinnene i kongens husstand fulgte sin herre. I Agonglos tilfelle skal 80 kvinner ha blitt pålagt å følge ham til kutome.